Anne-Marie Meldgaard (S), 2002-04-12:
Jeg må desværre skuffe fru Tina Nedergaard med, at det er mig, der er ordfører på det her område.
Jeg vil starte med at sige, at Danmark jo er et rigt land, og vi har råd til det meste, men vi har ikke råd til at blive dummere.
Derfor er Socialdemokratiet interesseret i at opnå synergieffekt mellem erhvervsskoler og AMU-centre.
Vi har bidt mærke i, at de hørte parter også fokuserer på og også til dels tror på, at der er en synergieffekt og en ressourcebesparelse at hente i lovforslaget.
Den største gevinst på det område mener vi ikke er afhængig af, hvorvidt der laves en enstrenget institutionsstruktur eller den tostrengede struktur opretholdes.
Den største gevinst er den, flere tekniske skoler og AMU-centre allerede i dag høster ved at deles om lokaler, materialer og til tider også arbejdskraft.
Gevinsten er muligvis endnu større ved reelle fusioner, men vi mener i så fald, at fusionerne skal foregå frivilligt og efter en lokal beslutningsproces.
Socialdemokratiet er meget optaget af at sikre, at AMU ikke forsvinder i de store fusionsplaner.
Vi ønsker at sikre, at vi har AMU-centre, der kan varetage opgaven at udvikle og vedligeholde AMU-programmet, som vi kender det i dag.
I bemærkningerne fremgår det, at den enstrengede struktur forventes at give administrative forenklinger og besparelser.
Det kan i vores øjne ikke alene retfærdiggøre sammenlægningen.
Selv om vi håber, at en sammenlægning, hvis den gennemføres, kan styrke den faglige dybde, er vi bange for, at det bliver på bekostning af den faglige bredde.
Det er ifølge forslaget meningen, at uddannelserne skal have et samlet styringsgrundlag, der giver mulighed for, at de enkelte uddannelser indgår bedre i en sammenhæng.
Det vil forhåbentlig gøre, at den enkelte uddannelsessøgende får flere muligheder for at kombinere og udbygge sin uddannelse, og den del er vi meget positive over for.
Men når et fælles styringsgrundlag skal bestemme udbuddet af erhvervsrettede grund-, efter- eller videreuddannelser, er vi bange for, at harmoniseringsplanerne går forud for det hensigtsmæssige.
Det fælles styringsgrundlag frygter vi er et andet udtryk for en begrænsning af tilbuddene.
Uddannelserne, som de foreligger, har mange ligheder, men på mange måder tjener de forskellige formål i samfundet.
Helt konkret frygter vi, at regeringen vil nedprioritere de praktiske erhvervsuddannelser til fordel for de merkantile og vil slække på udbuddet af efteruddannelser til fordel for grund- og videreuddannelser.
Den tankegang har vi allerede set demonstreret i lovforslag nr. L 78, hvor der blev indført brugerbetaling på AMU-efteruddannelse, der tidligere var gratis.
med erhvervsskoleuddannelserne.
Det er en prioritering, vi er helt uenige i.
Jeg skal også lige tilføje, at skal der harmoniseres, ja, så skal der jo det, og så foreslår vi, at § 40, stk. 2, udgår, så handelsskolernes bestyrelse får samme struktur som de andre.
Vi værdsætter det regionalpolitiske aspekt, og den foreslåede struktur lægger jo selvfølgelig også op til det, der skal foregå i nærmiljøet.
Det er vi enige i.
Vi har også noteret os, at bemærkningerne er mange og lange, måske fordi videregående it-uddannelser og truckcertifikater dårligt lader sig presse sammen i samme form.
Vi har også noteret os, at der skal lægges vægt på, at de enkelte uddannelsers særlige profilering, om de er rettet mod f.eks. selvstændig landbrugsdrift eller mod arbejdsmarkedet, skal opretholdes.
Ligesom de hørte parter mener vi, at de enkelte skolers frihed, fleksibilitet og individuelle profiler er meget vigtigt, for fleksibilitet på erhvervsskoler og AMU-uddannelser giver fleksibilitet på arbejdsmarkedet.
Til slut skal jeg sige, at det undrer mig en smule, at arbejdet her falder i tre faser.
Jeg synes ikke, det er hensigtsmæssigt, at finansieringsmodellen blev lagt, før arbejdet med at ændre hele uddannelsesstrukturen gik i gang.
Socialdemokratiet finder sammenlægningen ambitiøs.
Vi er ikke uvillige til at se på mulige ændringer i strukturen for de to områder og få dem tilnærmet hinanden.
Men vi vil under udvalgsarbejdet følge det nøje, og vi vil så dér give udtryk for, om vi synes, at vi kan tilslutte os forslaget.